10.8.2009 – julkaisuvapaa heti
TIEDOTE JA KUTSU TIEDOTUSTILAISUUTEEN
tiedotustilaisuus 13.8.kello 10.30 Rantagalleria, Kulttuuritalo Valve, Hallituskatu 7, 90100 Oulu

Oulun taiteiden yön ohjelma julkistettu

Torstaina 20.8. toista kertaa järjestettävän Oulun taiteiden yön ohjelma on valmistunut. Ohjelmisto on julkaistu taiteiden yön verkkosivulla (www.ouluntaiteidenyo.net) ja jaetaan Oulun seudun kotitalouksiin laajennettuna käsiohjelmana Forum24-lehden liitteenä 13.8.
	Oulun taiteiden yö on kasvanut edellisvuodesta. Tapahtumapaikkoja ohjelmistossa on tällä kertaa 60, ja erillisiä ohjelmanumeroita – laskentatavasta riippuen – pitkälti yli kaksisataa. Järjestelyissä on mukana noin 150 yhdistystä, yritystä tai muuta yhteisöä sekä pitkä liuta yksittäisiä taiteilijoita, harrastajia sekä talkoovänkäreitä.
	Tänä vuonna taiteiden yössä ei ole viime vuoden Juhlateltan suurkonsertin kaltaista yksittäistä massatapahtumaa, mutta esimerkiksi Hupisaaret ja Otto Karhin puisto otetaan edelliskertaa näkyvämmin kulttuurin väliaikaisareenoiksi. Muiden muassa kaupunginkirjastolla, taidemuseolla ja Oulun Suomalaisen Yhteiskoulun lukiolla on laaja ohjelmisto, ja kaikkein pisimpään tapahtumia riittää Kulttuuritalo Valveella: iltapäivästä aina aamuviiteen.
	Samaan aikaan käynnissä olevat Oulun Musiikkivideofestivaalit, Ilmakitaran MM-kisat sekä KortteliHAIPAKKA takaavat Oulun keskustan karnevalistisen tunnelman.

Lisätietoja saa torstaina 13.8. kello 10.30 Kulttuuritalo Valveella Pohjoisen Valokuvakeskuksen Rantagalleriassa järjestettävässä tiedotustilaisuudessa. Tai ottakaa yhteys toiminnanjohtajaan, yhteystiedot alla.

Oulun taiteiden yön puolesta,
Paavo J. Heinonen
Toiminnanjohtaja, Oulun taiteiden yö ry
044 250 1605
paavojii@gmail.com

Oulun taiteiden yö ry
postiosoite:
c/o Kaltio
PL 42 
90015 Oulun kaupunki
käyntiosoite:
Kulttuuritalo valve, huone 230
Hallituskatu 7, 90100 Oulu